Olafur kræver ydmyghed for at sikre avancement | Randers FC | amtsavisen.dk
Olafur kræver ydmyghed for at sikre avancement
Marvin Pourie roser holdets indsats efter sejren over AaB, men træner Olafur Kristjansson advarer om, at føringen ikke må ændre spillernes mentale indgang til returkampen. Foto: Henning Bagger / Scanpix
Randers FC gav sig selv et fornuftigt udgangspunkt med 2-0-sejren over AaB fredag aften, men holdet skal levere endnu en god præstation på onsdag, hvis de skal gå videre, understreger Olafur Kristjansson.
Aalborg: Randers FC tog fredag aften et stort skridt mod videre avancement i playoff-kampene om en plads i Europa, da de på udebane slog Aab 2-0.
De to vigtige udebanemål giver kronjyderne et solidt udgangspunkt, men det må ikke blive en sovepude i returkampen på onsdag.
- Selvfølgelig er det et godt udgangspunkt, men vi er kun halvvejs nu. Vi spiller mod et godt hold, og fredag var det os der trak det længste strå.
- Hvis vi skal gå videre, er vi nødt til at bevare vores ydmyghed. Hvis vi går ind til kampen på onsdag og tror, at vi kan nøjes med at spille på 80 procent, mister vi vores nerve og tænding, advarer træner Olafur Kristjansson, der fredag aften var vidne til en helt anden indsats fra sit mandskab end de seneste kampe mod Horsens og Esbjerg.
- Spillerne løftede sig her til aften. Vi fik lukket for deres afleveringer frem i banen og især vores defensiv og press-spil fungerede som aftalt. Spillerne var også roligere og bedre i deres boldomgang end de foregående kampe. I anden halvleg formår vi også at kontrollere kampen uden bold - især da Mads Fenger bliver skiftet ind, og Kasper Enghardt kommer op på midtbanen, lyder det rosende fra Olafur Kristjansson efter kampen.
At holdets anfører måtte tage plads på bænken fra start af, var lidt af en overraskelse, da Fenger senest spillede fuld tid mod Horsens. Det var da heller ikke nemt for Olafur at sætte forsvarsspilleren på bænken.
- Jeg ringede inden kampen til DBU for at høre, om jeg måtte stille med 12 mand til dagens kamp, når vi nu har fire så gode forsvarsspillere. Den gik desværre ikke. Men til de opgaver, vi stod overfor fredag aften, sagde min mavefornemmelse mig, at de andre tre passede bedst til dem, forklarer træneren.
Fisker: Vi må ikke dumme os
Målfarlige Marvin
Fra sidelinjen kunne islændingen se, hvordan Marvin Pourie på seks minutter bragte kronjyderne i front med to scoringer.
Det første af slagsen var et køligt spark fra kanten af feltet, mens det andet blev sat ind tæt under mål efter et hjørnespark.
Derudover var tyskeren her, der og allevegne på banen til stor glæde for træneren.
- Marvin arbejder rigtig godt. Han overholder vores aftaler i defensiven og kommer godt med tilbage, mens han bare klapper bolden i kassen, når han får chancen, så jeg er godt tilfreds, siger Olafur Kristjansson.
Det var Marvin Pouries sjette scoring siden ligaen blev delt i to. Det tal kunne sagtens have været noget større med lidt mere skarphed, men fredagens præstation kan der bygges videre på,.
- Jeg har brændt en masser chancer i foråret, men jeg ved, at jeg bare må fortsætte med at arbejde hårdt for det. Nu scorer jeg heldigvis på mine chancer, så jeg føler, at vi er på rette vej - både mig selv og holdet, siger Marvin Pourie, der er hurtig til at fremhæve holdets præstation i 2-0-sejren.
- Det var virkelig en god holdindsats. Vi holder os fuldstændig til 'gameplanen', er aggressive i jagten på bolden, vi bevarer vores fokus hele kampen igennem og vi står kompakt i alle kæderne.
Der falder også nogle rosende ord af til Nikola Djurdjic, der for tredje kamp i streg startede i front med tyskeren.
- Nikola er rigtig klog på fodboldbanen, hvor han bevæger sig godt rundt og finder nogle positioner, der gør, at han trækker nogle mand til sig. Det giver mere plads til os andre i offensiven. På den måde er det lidt ligesom at spille med Mikael Ishak, lyder det fra Marvin Pourie.
Fenger: Fair at bænke mig
Thygesen tror på Randers FC